b'\n_START_ARTICLE_\nChristian Ludwig Brehm\n_START_PARAGRAPH_\nChristian Ludwig Brehm (24. tammikuuta 1787 Sch\xc3\xb6nau vor dem Walde \xe2\x80\x93 23. kes\xc3\xa4kuuta 1864 Renthendorf) oli saksalainen pappi ja lintutieteilij\xc3\xa4._NEWLINE_Brehmin syntym\xc3\xa4paikkakunta Sch\xc3\xb6nau oli Gothan kaupungin l\xc3\xa4hell\xc3\xa4 Gothan piirikunnassa. H\xc3\xa4n opiskeli Jenan yliopistossa. 1813 h\xc3\xa4nest\xc3\xa4 tuli Renthendorfin kirkkoherra, miss\xc3\xa4 virassa h\xc3\xa4n pysyi kuolemaansa saakka. Renthendorf on kyl\xc3\xa4 Leipzigista noin 90 kilometri\xc3\xa4 etel\xc3\xa4\xc3\xa4n._NEWLINE_Brehmin laaja tuotanto k\xc3\xa4sitti muun muassa teokset Beitrage zur Vogelkunde (1820\xe2\x80\x9322), jossa h\xc3\xa4n kuvaili 104 saksalaista lintulajia tarkkoine tuntomerkkeineen, sek\xc3\xa4 Handbuch der Naturgeschichte aller Vogel Deutschlands (1831)._NEWLINE_Brehm ker\xc3\xa4si suuren kokoelman linnunnahkoja, noin 15\xc2\xa0000 kappaletta. H\xc3\xa4n tarjosi kokoelmaansa Berliinin el\xc3\xa4inmuseolle, mutta kauppoja ei syntynyt. Brehmin kuoleman j\xc3\xa4lkeen kokoelma l\xc3\xb6ytyi h\xc3\xa4nen kotinsa ullakolta. Muutamia vuosia my\xc3\xb6hemmin Otto Kleinschmidt taivutteli lordi Lionel Walter Rothschildin ostamaan kokoelman, ja vuonna 1900 se p\xc3\xa4\xc3\xa4tyi Walter Rothschildin museoon Tringiin Englantiin._NEWLINE_El\xc3\xa4intieteilij\xc3\xa4 Alfred Edmund Brehm (1829\xe2\x80\x931884) oli Christian Brehmin poika._NEWLINE_Christian Ludwig Brehm kuvaili tieteelle lukuisia uusia lintulajeja, muun muassa mustakaulauikun, etel\xc3\xa4nsatakielen ja laulurastaan.'